ადგილობრივი თვითმართველობის არჩევნები საქართველოში
უკანასკნელი სამი დღის განმავლობაში გაერთიანებული ოპოზიცია ადგილობრივი თვითმართველობის არჩევნებთან დაკავშირებით კონსულტაციებს მართავს.
საბოლოო შეთანხმება ჯერ ცნობილი არ არის, ცნობილია მხოლოდ ის, რომ არჩევნებს ბოიკოტს უცხადებს ლეიბორისტული პარტია. გამორიცხული არ არის, რომ ოპოზიციის ერთერთმა ძალამ დამოუკიდებლადაც იყაროს კეჭი. ამ დროისათვის კი ოპოზიციის მხრიდან მერობის ერთიან კადიდატებად კობა დავითაშვილი, თინა ხიდაშელი და გოგა ხაინდრავა სახელდებიან. ნეიტრალურ კადიდატად საუბარია ბადრი პატარკაციშვილის წარდგენაზეც, თუმცა გავრცელებული ცნობით ამ წინადადებაზე თავს, თავად ბიზნესმენი იკავებს. ამასთან დაკავშირებით ახალი მემარჯვენეების წარმომადგენელი დავით საგანელიძე აცხადებს: _ საუბარი ძალიან ბევრ ადამიანეზეა. არ ვიცი რატომ გამახვილდა ყურადღება მხოლოდ გოგა ხაინდრავაზე და ბადრი პატარკაციშვილზე. არ გამოვრიცხავ რომ რომელიმე მათგანი იყოს, თუკი ეს იქნება გაერთაინებული ბლოკის სახელით. ძლიერი ბლოკის შექმნაზე მუშაობას ცდილობს გაერთიანებული ოპოზციის ლიდერი დავით ზურაბიშვილი. – ამ საარჩევნო კანონის პირობებში ყველაზე ნორმალური იქნება ძლიერი გაერთაინებული ბლოკის გაკეთება, რომელიც ხელისუფლებას ძლიერ კონკურენციას გაუწევს. გაერთიანებული ოპოზიციის კონსულტაციებს დაემთხვა მმართველი პარტიის მიერ, დეკემბრის თვის გამოცხადება, არჩევნების თარიღად. ადგილობრივი თვითმმართველობის ორგანოების არჩევნეები დეკემბრის დასაწყისში ჩატარდება. როგორც დღეს, პრეზიდენტის ადმინისტრაციის უფროსმა გიორგი არველაძემ განაცხადა, ამისათვის ყველაზე ხელსაყრელი პერიოდი სწორედ დეკემბრის დასაწყისია. არველაძის განმარტებით, არსებობს რამდენიმე მიზეზი, რის გამოც დეკემბერი არჩევნების ჩასატარებლად ყველაზე ოპტიმალური დროა. კერძოდ, მისი თქმით, ხელისუფლებას საშუალება ექნება, რომ "დედაქალაქში დაასრულოს ის სამუშაოები, რომლებიც ოპოზიციის მტკიცებით, საარჩევნო კამპანიის ფარგლებში ხორციელდება". გიორგი არველაძე იმედოვნებს, რომ ოპოზიციას ამის შედეგად ხელისუფლების კრიტიკის საფუძველი აღარ ექნება. პრეზიდენტის ადმინისტრაციის უფროსი დარწმუნებულია, რომ თბილისის მერის პოსტზე ყველაზე რეიტინგული კანდიდატი ამჟამინდელი მერი გიგი უგულავაა. მიუხედავად ამისა, ოპოზიციური პარტიები ამასთან დაკავშირებით უკმაყოფილებას გამოთქვამენ. ახალი მემარჯვენეების შეფასებითზამთარში არჩევნების დანიშვნა, ხმის მიცემის პროცედურის ჩაშლის გარანტიაა, რადგან მოსახლეობა საარჩევნო უბნებამდე მისვლასაც ვერ მოახერხებს. ოპოზიციის აზრით, ეს ფაქტი მმართველ პარტიას ხმების გაყალბების დამატებით შესაძლებლობას მისცემს. ისინი არჩევნების დეკემბერში დანიშვნას ხელისუფლების პიარ კამპანიასაც უკავშირებენ, დავით ზურაბიშვილის განცხადებით არჩევნების ჩასატარებლად ეს პერიოდი ხელისუფლებამ სპეციალურად შეარჩია, რადგან მანამდე ხელისუფლებამ ვარდების რევოლუციის 3 წლისთავი პომპეზურად უნდა აღნიშნოს. _ იქნება რევოლუციის წლისთავის აღნიშვნა, ზეიმები, კონცერტები, შადრევნები. ადმინისტარციული რესურსის გამოყენება მოხდება, ამისათვის ჩვენ მზად ვართ, მთავარია არ გააკეთოს უარესი, გაყალბებაზე არ წავიდეს, ეს არის მთავარი. _ რთული იქნება მაღალ მთიან რაიონებში არჩევნების ჩატარება. მე მაგალითად ონის მაჟორიტარი დეპუტატი გეტყვით, რომ იქ ძალიან რთული იქნება დეკემბერში არცევნების ჩატარება, მაგრამ ხელისუფლებას გონია რომ საქართველო მხოლდ თბილისია. ამასთან დაკავშირებით მართველი პარტიის ერთერთი ლიდერი დავით კირკიტაძე აცხადებს, რომ ზამთარში არჩევნები ისეთივე აქტივობით ჩაივლის, როგორც 4 იანვარს საპრეზიდენტო არჩევნების დროს იყო. _ ჩვენ გვაქვს იმის ამბიცია, რომ ზამთარშიც და ზაფხულშიც საქართველოში ცხოვრება იქნება სულ უფრო და უფრო უკეთესი. ტექნიკური დეტალია როდის ჩატარდება არჩევნები, დარწმუნებული ვარ, როგორც 4 იანვარს საპრეზიდენტო არჩევნების დროს იყო აქტივობა, ასეთივე იქნება წელს. ყველაფრის მიუხედავად ოპოზიცია კმაყოფილია, რომ არჩევნების დრო დაინიშნა. კონსერვატიული პარტიის ლიდერი ზვიად ძიძიგური ოდნავ ირონიულ განცხადებასაც აკეთებს. _ რახან არჩევნების თარიღი ისეთი საიდუმლო არ აღმოჩნდა, როგორც მეორედ მოსვლა, ამითაც ბედნიერები ვართ ჩვენ. ამიტომ უნდა მოვემზადოთ და მივიღოთ მონაწილეობა.